Teade dumpingu- ja subsiidiumivastase uurimise taasalustamise kohta seoses komisjoni rakendusmäärusega (EL) 2018/1579 ja komisjoni rakendusmäärusega (EL) 2018/1690, millega kehtestatakse meetmed Hiina Rahvavabariigist pärit teatavate õhkrehvide suhtes, pärast 4. mai 2022. aasta otsust liidetud kohtuasjades T-30/19 ja T-72/19

(2022/C 263/06)

1. Kohtuotsused

Euroopa Liidu Üldkohus (edaspidi „Üldkohus“) tühistas 4. mai 2022. aasta otsustega liidetud kohtuasjades T-30/19 ja T-72/19 (1) Hiina Kummitööstuse Ühing (China Rubber Industry Association, CRIA) ja Hiina Metallide, Mineraalide ja Kemikaalide Importijate ja Eksportijate Kaubanduskoda (China Chamber of Commerce of Metals, Minerals & Chemicals Importers and Exporters, CCCMC) vs. komisjon (edaspidi „kohtuotsus“) komisjoni 18. oktoobri 2018. aasta rakendusmääruse (EL) 2018/1579 (millega kehtestatakse teatavate Hiina Rahvavabariigist pärit uute või protekteeritud kummist õhkrehvide (mida kasutatakse bussidel või veoautodel ning mille koormusindeks on üle 121) impordi suhtes lõplik dumpinguvastane tollimaks ja nõutakse lõplikult sisse kõnealuse impordi suhtes kehtestatud ajutine tollimaks ning millega tunnistatakse kehtetuks määrus (EL) 2018/163) (2) ning komisjoni 9. novembri 2018. aasta rakendusmääruse (EL) 2018/1690 (millega kehtestatakse lõplik tasakaalustav tollimaks teatavate Hiina Rahvavabariigist pärit uute või protekteeritud kummist õhkrehvide (mida kasutatakse bussidel või veoautodel ning mille koormusindeks on üle 121) impordi suhtes ja muudetakse komisjoni rakendusmäärust (EL) 2018/1579, millega kehtestatakse teatavate Hiina Rahvavabariigist pärit uute või protekteeritud kummist õhkrehvide (mida kasutatakse bussidel või veoautodel ning mille koormusindeks on üle 121) impordi suhtes lõplik dumpinguvastane tollimaks ja nõutakse lõplikult sisse kõnealuse impordi suhtes kehtestatud ajutine tollimaks ning millega tunnistatakse kehtetuks määrus (EL) 2018/163) (3) (edaspidi „vaidlusalused määrused“).

CRIA ja CCCMC esitasid mitu väidet vaidlusaluste määruste vaidlustamiseks ja Üldkohus tegi otsuse neist kahe kohta: i) asjaolu, et komisjon ei teinud hinna allalöömise ja kahjumarginaali arvutamisel õiglast hinnavõrdlust, ja ii) teatavad etteheited sisuliste vastuolude ja kaitseõiguste rikkumise kohta seoses kahjunäitajatega ning liidu tootjate valimi andmete kaalumisega.

Seoses hinna allalöömise marginaali arvutamisega leidis Üldkohus, et komisjon tegi ebaõiglase võrdluse, kui ta kohandas ekspordihinda – arvates maha seotud importija müügi-, üld- ja halduskulud ning tingliku kasumi –, kui müük toimus seotud kaupleja kaudu liidus. Üldkohus märkis, et ka liidu tootjad müüsid osaliselt seotud üksuste kaudu ja nende müügihindu ei kohandatud. Üldkohus järeldas sellest, et komisjon rikkus vaidlusalustes määrustes hinna allalöömise arvutamisel õigusnormi ja tegi ilmse hindamisvea ning et selle tulemusena on kõnealuse arvutusega rikutud dumpinguvastase alusmääruse artikli 3 lõikeid 2 ja 3 ning subsiidiumivastase alusmääruse artikli 8 lõikeid 1 ja 2. Lisaks leidis Üldkohus, et vead mõjutasid üldisi järeldusi kahju ja põhjusliku seose kohta ning ka kahjumarginaale ning ei olnudvõimalik täpselt kindlaks teha, mil määral olid kõnealused lõplikud dumpinguvastased ja tasakaalustavad tollimaksud osaliselt põhjendatud. Seetõttu tühistati määrused, millega need tollimaksud hagejate suhtes kehtestati.

Teise punkti osas leidis Üldkohus, et komisjon ei viinud läbi objektiivset uurimist (nagu nõutakse dumpinguvastase algmääruse artikli 3 lõikes 2 ja subsiidiumivastase algmääruse artikli 8 lõikes 1), sest kuna ta ei vaadanud läbi kõigi mikromajanduslike näitajate (välja arvatud kasumlikkuse) arvutusi ega esitanud korrigeeritud andmeid vaidlustatud määrustes, ei kasutanud komisjon kõiki tema käsutuses olevaid asjakohaseid andmeid. Lisaks tuvastas Üldkohus hagejate kaitseõiguse rikkumise. Eelkõige ei nõustunud Üldkohus sellega, et teatavat teavet, mida pooltele ei avaldatud, võiks pidada konfidentsiaalseks, ning leidis, et kõik vaidlusalused andmed on „seotud vaidlustatud määruses tuvastatud faktiliste asjaoludega“. Seetõttu olid tegemist „oluliste faktide ja kaalutlustega“, mis oleks tulnud pooltele avalikustada.

Eeltoodut arvestades tühistas Üldkohus vaidlusaluse dumpinguvastase määruse osas, mis puudutab äriühinguid, keda esindasid CRIA ja CCCMC (loetletud alljärgnevas tabelis).

ÄRIÜHINGU NIMI TARICi LISAKOOD Chaoyang Long March Tyre Co., Ltd C338 Triangle Tyre Co., Ltd. C375 Shandong Wanda Boto Tyre Co., Ltd C366 Qingdao Doublestar Tire Industrial Co., Ltd C347 Ningxia Shenzhou Tire Co., Ltd C345 Guizhou Tyre Co., Ltd C340 Aeolus Tyre Co., Ltd C877 (4) Shandong Huasheng Rubber Co., Ltd C360 Chongqing Hankook Tire Co., Ltd C334 Prinx Chengshan (Shandong) Tire Co., Ltd C346 Jiangsu Hankook Tire Co., Ltd C334 Shandong Linglong Tire Co., Ltd C363 Shandong Jinyu Tire Co., Ltd C362 Sailun Group Co., Ltd C351 Shandong Kaixuan Rubber Co., Ltd C353 Weifang Yuelong Rubber Co., Ltd C875 (5) Weifang Shunfuchang Rubber And Plastic Products Co., Ltd C377 Shandong Hengyu Science & Technology Co., Ltd C358 Jiangsu General Science Technology Co., Ltd C341 Double Coin Group (Jiang Su) Tyre Co., Ltd C878 (6) Hefei Wanli Tire Co., Ltd C876 Giti Tire (Anhui) Company Ltd C332 Giti Tire (Fujian) Company Ltd C332 Giti Tire (Hualin) Company Ltd C332 Giti Tire (Yinchuan) Company Ltd C332 Qingdao GRT Rubber Co., Ltd C350

Lisaks tühistas Üldkohus vaidlusaluse subsiidiumivastase määruse osas, mis puudutab CRIA ja CCCMC poolt esindatud äriühinguid (loetletud eespool olevas tabelis) ning äriühingut Zhongce Rubber Group Co. Ltd (TARICi lisakood C379).

2. Tagajärjed

ELi toimimise lepingu artiklis 266 nõutakse institutsioonidelt Euroopa Liidu Kohtu otsuste täitmiseks vajalike meetmete võtmist. Sellise akti tühistamise korral, mille institutsioonid on vastu võtnud haldusmenetluse , näiteks dumpingu- või subsiidiumivastase uurimise käigus, tähendab Euroopa Kohtu otsuse täitmine tühistatud akti asendamist uue aktiga, millest on kõrvaldatud Euroopa Kohtu määratletud õigusvastasus (7).

Euroopa Kohtu praktika kohaselt võib menetlust tühistatud akti asendamiseks alustada punktist, kus õigusvastasus ilmnes (8). See tähendab eelkõige, et olukorras, kus haldusmenetluse lõpetamise akt tühistatakse, ei pruugi see tühistamine tingimata mõjutada ettevalmistavaid akte, näiteks dumpinguvastase menetluse algatamist käsitlevat akti. Olukorras, kus tühistatakse määrus, millega kehtestati lõplikud dumpinguvastased meetmed, tähendab see seda, et pärast tühistamist on dumpinguvastane menetlus ikka veel pooleli, sest akt, millega kõnealune dumpinguvastane menetlus lõpetati, on liidu õiguskorrast kadunud (9), välja arvatud juhul, kui õigusvastasus tekkis menetluse algatamise etapis.

Käesoleval juhul tühistas Üldkohus vaidlusalused dumpingu- ja subsiidiumivastased määrused ühistel põhjustel. Esiteks ei teinud komisjon hinna allalöömise analüüsis õiglast võrdlust samal kaubandustasandil, kui ta tegi kindlaks märkimisväärse hinna allalöömise olemasolu. See viga mõjutas ka põhjusliku seose analüüsi. Teiseks ei viinud komisjon läbi objektiivset uurimist, rikkudes dumpinguvastase alusmääruse artikli 3 lõiget 2 ja subsiidiumivastase alusmääruse artikli 8 lõiget 1. Lõpuks leidis Üldkohus, et mõningaid „olulisi fakte ja kaalutlusi“ ei avalikustatud pooltele nõuetekohaselt, rikkudes nende kaitseõigust.

Vaidlusaluste määruste ülejäänud järeldused, mida ei vaidlustatud või mis vaidlustati, kuid mida Üldkohus ei uurinud, jäävad kehtima ja neid käesolev taasalustamine ei mõjuta.

3. Menetluse taasalustamine

Eespool öeldut silmas pidades otsustas komisjon taasalustada Hiina Rahvavabariigist pärit teatavate õhkrehvide importi käsitlevaid dumpingu- ja subsiidiumivastaseid uurimisi, mis viisid vaidlusaluste määruste vastuvõtmiseni osas, mis puudutab kohtuotsuses loetletud äriühinguid. Algseid uurimisi taasalustatakse punktist, kus eeskirjade rikkumine aset leidis.

Algsete uurimiste taasalustamise eesmärk on kõrvaldada täielikult Üldkohtu tuvastatud vead ja hinnata, kas eeskirjade kohaldamine Üldkohtu selgitatud kujul tagab meetmete uuesti kehtestamise algsel või (vajaduse korral) muudetud tasemel alates kuupäevast, mil vaidlusalused määrused algselt jõustusid.

Käesolevaga teavitatakse huvitatud isikuid sellest, et tulevased kohustused võivad tuleneda käesoleva läbivaatamise tulemustest.

4. Kirjalikud esildised

Kõigil huvitatud isikutel ja eelkõige kohtuotsuses loetletud isikutel palutakse teha teatavaks oma seisukohad ning esitada teave ja kinnitavad tõendid uurimise taasalustamisega seotud küsimuste kohta. Kõnealune teave ja kinnitavad tõendid peavad komisjonile laekuma 20 päeva jooksul pärast käesoleva teate avaldamist Euroopa Liidu Teatajas, kui ei ole sätestatud teisiti.

5. Ärakuulamisvõimalus komisjoni uurimistalitustes

Kõik huvitatud isikud võivad taotleda komisjoni uurimistalitustelt ärakuulamist. Taotlus saada ära kuulatud tuleks esitada kirjalikult ning taotlust tuleks põhjendada. Uurimise taasalustamisega seonduvate küsimuste asjus tuleb ärakuulamistaotlused esitada 15 päeva jooksul pärast käesoleva teate avaldamist Euroopa Liidu Teatajas. Hiljem tuleb ärakuulamistaotlus esitada tähtaja jooksul, mille komisjon määrab kirjavahetuses huvitatud isikutega.

6. Kirjalike esildiste ja kirjade saatmise juhised

Kaubanduse kaitsemeetmeid käsitlevatel uurimistel komisjonile esitatava teabe suhtes ei kohaldata autoriõigusi. Enne kolmanda isiku autoriõigustega kaitstud teabe ja/või andmete esitamist komisjonile peavad huvitatud isikud saama autoriõiguse omajalt konkreetse loa, mis sõnaselgelt võimaldab komisjonil a) kasutada kõnealust teavet ja andmeid käesolevas kaubanduse kaitsemeetmeid käsitlevas menetluses ja b) esitada huvitatud isikutele teavet ja/või andmeid käesolevas uurimises kasutamiseks sellises vormis, mis võimaldab neil oma kaitseõigust kasutada.

Kirjalikud esildised, sealhulgas käesolevas teates nõutud teave, täidetud küsimustikud ja kirjavahetus, mida huvitatud isikud paluvad käsitleda konfidentsiaalsena, peavad olema märgistatud sõnaga „Sensitive“ (10). Uurimise käigus teavet esitavatel isikutel palutakse oma teabe konfidentsiaalsena käsitamise taotlust põhjendada. Isikud, kes esitavad teavet märkega „Sensitive“, peavad vastavalt dumpinguvastase alusmääruse artikli 19 lõikele 2 ja subsiidiumivastase alusmääruse artikli 29 lõikele 2 esitama ka teabe mittekonfidentsiaalse kokkuvõtte, millele lisatakse märge „For inspection by interested parties“ (tutvumiseks huvitatud isikutele). Need kokkuvõtted peavad olema piisavalt üksikasjalikud, et konfidentsiaalsena esitatud teabe sisust oleks võimalik vajalikul määral aru saada. Kui konfidentsiaalset teavet esitav isik ei anna teabe konfidentsiaalsena käsitamise taotlusele sobilikku põhjendust või ei esita nõutavas vormis ja nõutava kvaliteediga mittekonfidentsiaalset kokkuvõtet, võib komisjon jätta sellise teabe arvesse võtmata, kui asjakohastest allikatest ei ole teabe õigsust võimalik rahuldavalt kontrollida.

Huvitatud isikutel palutakse esitada kõik esildised ja taotlused, sealhulgas huvitatud isikuna registreerimise taotlused, skaneeritud volikirjad ja sertifikaadid TRON.tdi kaudu (https://webgate.ec.europa.eu/tron/TDI). TRON.tdi-d või e-posti kasutades nõustuvad huvitatud isikud elektroonselt esitatavate materjalide suhtes kehtivate eeskirjadega, mis on esitatud dokumendis „KIRJAVAHETUS EUROOPA KOMISJONIGA KAUBANDUSE KAITSEMEETMETEGA SEOTUD UURIMISTES“ ja avaldatud kaubanduse peadirektoraadi veebisaidil: http://trade.ec.europa.eu/doclib/docs/2011/june/tradoc_148003.pdf. Huvitatud isikud peavad teatama oma nime, aadressi, telefoni ja kehtiva e-posti aadressi ning nad peaksid tagama, et esitatud e-posti aadress on ettevõtte toimiv ametlik e-post, mida kontrollitakse iga päev. Kui kontaktandmed on esitatud, suhtleb komisjon huvitatud isikutega ainult TRON.tdi või e-posti teel, välja arvatud juhul, kui nad avaldavad selgelt soovi saada kõik dokumendid komisjonilt muude sidevahendite kaudu või kui dokumendi laadi tõttu tuleb see saata tähitud kirjaga. Huvitatud isikud leiavad täiendavad eeskirjad ja lisateabe komisjoniga suhtlemise, sealhulgas TRON.tdi ja e-posti teel saadetavate esildiste suhtes kehtivate põhimõtete kohta eespool osutatud juhendist, milles käsitletakse huvitatud isikutega suhtlemist.

Komisjoni postiaadress:

European Commission Directorate-General for Trade Directorate G Office: CHAR 04/039 1049 Bruxelles/Brussel BELGIQUE/BELGIË

E-post: TRADE-AD640-AS641-REOPENING@ec.europa.eu

7. Koostööst keeldumine

Kui huvitatud isik ei võimalda juurdepääsu vajalikule teabele või ei esita vajalikku teavet ettenähtud tähtaja jooksul või takistab uurimist oluliselt, võib vastavalt dumpinguvastase alusmääruse artiklile 18 ja subsiidiumivastase alusmääruse artiklile 28 nii positiivsed kui ka negatiivsed esialgsed ja lõplikud järeldused teha kättesaadavate faktide põhjal.

Kui selgub, et huvitatud isik on esitanud väära või eksitavat teavet, võib sellise teabe jätta arvesse võtmata ning toetuda kättesaadavatele faktidele.

Kui huvitatud isik ei tee koostööd või teeb seda üksnes osaliselt ning kui järeldused põhinevad seetõttu kättesaadavatel faktidel vastavalt alusmääruse artiklile 18 ja/või subsiidiumivastase alusmääruse artiklile 28, võib tulemus olla asjaomasele isikule ebasoodsam, kui see olnuks tema koostöö korral.

Kui huvitatud isik ei esita vastuseid elektroonilises vormis, ei peeta seda koostööst keeldumisest, kui huvitatud isik selgitab, et sellises vormis vastuste esitamine oleks ebaratsionaalselt koormav või põhjendamatult kulukas. Sel juhul tuleb huvitatud isikul komisjoniga viivitamatult ühendust võtta.

8. Ärakuulamise eest vastutav ametnik

Huvitatud isikud võivad taotleda kaubandusmenetluses ärakuulamise eest vastutava ametniku sekkumist. Ärakuulamise eest vastutav ametnik tegeleb toimikule juurdepääsu taotlustega, vaidlustega dokumentide konfidentsiaalsuse üle, tähtaegade pikendamise taotlustega ja kõigi muude menetluse käigus esitatavate taotlustega, mis käsitlevad huvitatud isikute või kolmandate isikute kaitseõigust.

Ärakuulamise eest vastutav ametnik võib korraldada ärakuulamisi ning tegutseda huvitatud isiku(te) ja komisjoni talituste vahendajana, tagamaks, et huvitatud isikud saaksid oma kaitseõigust täielikult kasutada. Taotlus saada ärakuulamise eest vastutava ametniku juures ära kuulatud tuleks esitada kirjalikult ning taotlust tuleks põhjendada. Ärakuulamise eest vastutav ametnik analüüsib taotluse põhjendusi. Ärakuulamine tuleks korraldada üksnes juhul, kui komisjoni talitustega ei ole küsimusi õigeaegselt lahendatud.

Taotlus tuleb esitada aegsasti ja viivitamata, et mitte takistada menetluse nõuetekohast kulgu. Selleks peaksid huvitatud isikud taotlema ärakuulamise eest vastutava ametniku sekkumist võimalikult kiiresti pärast sellist sekkumist õigustava juhtumi esinemist. Ärakuulamise eest vastutav ametnik vaatab läbi ka tähtajast hiljem esitatud sekkumistaotluste põhjendused, tõstatatud küsimuste laadi ja nende mõju kaitseõigusele, võttes nõuetekohaselt arvesse uurimise head haldamist ja õigeaegset lõpuleviimist.

Lisateave ja kontaktandmed on huvitatud isikutele kättesaadavad kaubanduse peadirektoraadis ärakuulamise eest vastutava ametniku veebisaidil: http://ec.europa.eu/trade/trade-policy-and-you/contacts/hearing-officer/

9. Isikuandmete töötlemine

Uurimise käigus kogutud isikuandmeid töödeldakse vastavalt Euroopa Parlamendi ja nõukogu määrusele (EL) 2018/1725 (11).

Isikuandmete kaitset käsitlev teade, milles teavitatakse kõiki isikuid komisjoni kaubanduse kaitsemeetmete raames toimuvast isikuandmete töötlemisest, on kättesaadav kaubanduse peadirektoraadi veebisaidil: http://ec.europa.eu/trade/policy/accessing-markets/trade-defence

10. Teave tolliasutustele

Alates käesoleva teate Euroopa Liidu Teatajas avaldamise kuupäevast ja kuni käesoleva kordusuurimise tulemuste selgumiseni peatatakse lõpliku dumpinguvastase ja tasakaalustava tollimaksu kohaldamine Hiina Rahvavabariigist pärit ja punktis 1 loetletud äriühingute toodetud ning praegu CN-koodide 4011 20 90 ja ex 4012 12 00 (TARICi kood 4012120010) alla kuuluvate teatavate uute või protekteeritud kummist õhkrehvide (mida kasutatakse bussidel või veoautodel ning mille koormusindeks on üle 121) impordi suhtes (12).

Kuna praeguses etapis ei ole veel teada milliseks kujuneb kordusuurimise tulemusel kohustiste lõplik summa, palub komisjon riiklikel tolliasutustel oodata ära kõnealuse uurimise tulemused, enne kui teha otsus Üldkohtu tühistatud dumpinguvastaste ja/või tasakaalustavate tollimaksudega seotud võimalike tagasimaksenõuete kohta, mis on seotud kõnealuste äriühingutega.

Sellest tulenevalt ei tohiks kuni käesoleva uurimise tulemuste selgumiseni tagasi maksta ega vähendada dumpinguvastaseid ja tasakaalustavaid tollimakse, mis on tasutud vastavalt komisjoni 18. oktoobri 2018. aasta rakendusmäärusele (EL) 2018/1579 (millega kehtestatakse teatavate Hiina Rahvavabariigist pärit uute või protekteeritud kummist õhkrehvide (mida kasutatakse bussidel või veoautodel ning mille koormusindeks on üle 121) impordi suhtes lõplik dumpinguvastane tollimaks ja nõutakse lõplikult sisse kõnealuse impordi suhtes kehtestatud ajutine tollimaks ning millega tunnistatakse kehtetuks määrus (EL) 2018/163) ning komisjoni 9. novembri 2018. aasta rakendusmäärusele (EL) 2018/1690 (millega kehtestatakse lõplik tasakaalustav tollimaks teatavate Hiina Rahvavabariigist pärit uute või protekteeritud kummist õhkrehvide (mida kasutatakse bussidel või veoautodel ning mille koormusindeks on üle 121) impordi suhtes ja muudetakse komisjoni rakendusmäärust (EL) 2018/1579, millega kehtestatakse teatavate Hiina Rahvavabariigist pärit uute või protekteeritud kummist õhkrehvide (mida kasutatakse bussidel või veoautodel ning mille koormusindeks on üle 121) impordi suhtes lõplik dumpinguvastane tollimaks ja nõutakse lõplikult sisse kõnealuse impordi suhtes kehtestatud ajutine tollimaks ning millega tunnistatakse kehtetuks määrus (EL) 2018/163) Hiina Rahvavabariigist pärit, punktis 1 loeteletud äriühingute poolt toodetud ja CN-koodide 4011 20 90 ja ex 4012 12 00 (TARICi kood 4012120010) alla kuuluvate teatavate õhkrehvide impordi eest.

11. Teavitamine

Kõiki huvitatud isikuid, kes on kõnealuste määruste vastuvõtmiseni viinud uurimiste käigus sellisena registreeritud, teavitatakse õigeaegselt olulistest faktidest ja kaalutlustest, mille alusel komisjon kavatseb eespool nimetatud otsuseid rakendada, ning neile antakse võimalus esitada oma seisukohad enne lõpliku otsuse tegemist.

(1) ECLI:EU:T:2022:266.

(2) ELT L 263, 22.10.2018, lk 3.

(3) ELT L 283, 12.11.2018, lk 1.

(4) Vaidlusalustes määrustes tähistab TARICi lisakood C333 järgmisi eksportivaid tootjaid:

Aeolus Tyre Co., Ltd;

Aeolus Tyre (Taiyuan) Co., Ltd;

Qingdao Yellow Sea Rubber Co., Ltd;

Pirelli Tyre Co., Ltd

Registreerimise eesmärgil antakse äriühingule Aeolus Tyre Co., Ltd uus TARICi lisakood.

(5) Vaidlusalustes määrustes on Weifang Yuelong Rubber Co. Ltd seotud TARICi lisakoodiga C999.

(6) Vaidlusalustes määrustes tähistab TARICi lisakood C371 järgmisi eksportivaid tootjaid:

Shanghai Huayi Group Corp. Ltd;

Double Coin Group (Jiang Su) Tyre Co., Ltd

Registreerimise eesmärgil antakse äriühingule Double Coin Group (Jiang Su) Tyre Co., Ltd uus TARICi lisakood.

(7) Kohtuotsus, Asteris AE ja teised ning Kreeka Vabariik vs. komisjon, liidetud kohtuasjad 97, 193, 99 ja 215/86, EKL 1988, lk 2181, punktid 27 ja 28; ning kohtuasi T-440/20, Jindal Saw vs. komisjon, ECLI:EU:T:2022:318.

(8) Kohtuasi C-415/96: Hispaania vs. komisjon, EKL 1998, lk I-6993, punkt 31; kohtuasi C-458/98 P: Industrie des Poudres Sphériques vs. nõukogu, EKL 2000, lk I-8147, punktid 80–85; kohtuasi T-301/01: Alitalia vs. komisjon, EKL 2008, lk II-1753, punktid 99 ja 142; liidetud kohtuasjad T-267/08 ja T-279/08: Région Nord-Pas de Calais vs. komisjon, EKL 2011, lk II-0000, punkt 83.

(9) Kohtuasi C-415/96: Hispaania vs. komisjon, EKL 1998, lk I-6993, punkt 31; kohtuasi C-458/98 P: Industrie des Poudres Sphériques vs. nõukogu, EKL 2000, lk I-8147, punktid 80–85.

(10) Märkega „Sensitive“ tähistatakse dokument, mida alusmääruse artikli 19 ja WTO GATT 1994 VI artikli rakendamise lepingu (dumpinguvastane leping) artikli 6 kohaselt käsitatakse konfidentsiaalsena. Seda dokumenti kaitstakse ka Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artikli 4 kohaselt.

(11) Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).

(12) Juhime tähelepanu asjaolule, et eksportiva tootja Zhongce Rubber Group Co., Ltd puhul kehtib see ainult vaidlusaluse tasakaalustava tollimaksu suhtes.